NARIADENIE KOMISIE (EÚ) č. 1266/2009
zo 16. decembra 2009,
ktorým sa po desiatykrát prispôsobuje technickému pokroku nariadenie Rady (ES) č. 3821/85 o záznamovom zariadení v cestnej doprave
(Text s významom pre EHP)
EURÓPSKA KOMISIA,
so zreteľom na Zmluvu o Európskej únii a Zmluvu o fungovaní Európskej únie,
so zreteľom na nariadenie Rady (EHS) č. 3821/85 z 20. decembra 1985 o záznamovom zariadení v cestnej doprave (1), a najmä na jeho článok 17 ods. 1,
keďže:
(1)
V článku 1 nariadenia (EHS) č. 3821/85 sa požaduje, aby záznamové zariadenie v cestnej doprave bolo z hľadiska konštrukcie, testovania, inštalácie a používania v súlade s požiadavkami prílohy I, IB a II k uvedenému nariadeniu.
(2)
V článku 5 nariadenia Rady (EHS) č. 3821/85 sa uvádza, že členský štát udelí typové schválenie akémukoľvek typu digitálneho tachografu, ktorý spĺňa požiadavky ustanovené v prílohe IB k nariadeniu Rady.
(3)
V článku 3 nariadenia Rady (EHS) č. 3821/85 sa vyžaduje, aby sa záznamové zariadenie inštalovalo a používalo v príslušných vozidlách registrovaných v členskom štáte.
(4)
V prílohe IB k nariadeniu (EHS) č. 3821/85 sa stanovujú technické špecifikácie pre konštrukciu, testovanie, inštaláciu a kontrolu digitálneho tachografu.
(5)
Na účely skvalitnenia a zlepšenia digitálneho tachografu s cieľom znížiť administratívnu záťaž v rámci priemyslu a zabezpečiť bezpečné informovanie o čase jazdy a dobe odpočinku pre dopravné spoločnosti a vnútroštátne kontrolné orgány, je nevyhnutné prispôsobiť technickému pokroku prílohu IB k nariadeniu (EHS) č. 3821/85.
(6)
Súčasné nariadenie nezabraňuje členským štátom udeľovať typové schválenie zariadeniu, ktoré spĺňa stanovené požiadavky ešte pred dátumom jeho uplatňovania, aby bolo možné rýchlo uviesť na trh bezpečnejšie záznamové zariadenie. Súčasné nariadenie členským štátom nezabraňuje ani udeľovať typové schválenie softvéru, ktorým sa aktualizujú existujúce digitálne tachografy, aby spĺňali požiadavky uvedené v nariadení.
(7)
Podľa súčasného nariadenia sa nevyžaduje nahradenie funkčného digitálneho tachografu inštalovaného pred dátumom uplatňovania nariadenia.
(8)
Výrobcovia digitálnych tachografov deklarovali, že prístup k akýmkoľvek právam duševného vlastníctva, ktoré by mohli poskytnúť podstatný úžitok, sa udelí všetkým stranám za podmienok na základe spravodlivosti, primeranosti, nediskriminácie a vzájomnosti.
(9)
S cieľom uľahčiť krížovú homologizáciu jednotlivých typovo schválených komponentov a zabezpečiť, aby sa novým výrobcom digitálnych záznamových tachografov alebo ich prvkov nebránilo vstupovať na trh, je nevyhnutné, aby sa na technické rozhrania medzi rôznymi komponentmi vzťahovali medzinárodné normy.
(10)
S cieľom pomôcť dopravným spoločnostiam a podnikom pri plnení ich povinností podľa smernice Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (2), by sa mal počet podnikových blokovaní zvýšiť.
(11)
Na zabezpečenie riadneho výkonu kontrol vozidiel a identifikácie vodičov by sa do digitálnych tachografov mala zahrnúť širšia škála znakov.
(12)
Aby odvetvie, výrobcovia a kontrolné orgány mohli lepšie identifikovať súčasných výrobcov na trhu, ako aj rozlíšiť krajiny a príslušné kódy na základe znakov používaných na vozidlách v rámci medzinárodnej dopravy podľa Viedenského dohovoru Organizácie Spojených národov o cestnej doprave z roku 1968, skúšobňa zodpovedná za vykonávanie skúšok interoperability by mala viesť príslušné zoznamy a uverejniť ich na verejnej webovej stránke.
(13)
V záujme pomôcť dopravným podnikom splniť právne povinnosti týkajúce sa ukladania príslušných informácií na účely presadzovania právnych predpisov, by sa mali ustanoviť spoločné špecifikácie skúšok papiera na výpisy používané pri udeľovaní typového schválenia.
(14)
V záujme zníženia administratívneho zaťaženia, ako aj nákladov prevádzkovateľov a vodičov pri používaní digitálneho tachografu, by sa mali zjednodušiť ustanovenia týkajúce sa inštalácie, aktivácie, kalibrácie a kontroly zariadenia, pričom by sa mali zamerať konkrétne iba na vozidlá používanie na jazdu, na ktoré sa vzťahujú pravidlá týkajúce sa počtu hodín najazdených vodičmi stanovené v nariadení Európskeho parlamentu a Rady (ES) č. 561/2006 z 15. marca 2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy (3).
(15)
Počas pravidelných kontrol alebo pri iných príležitostiach, keď je potrebné záznamové zariadenie odskúšať, kalibrovať, opraviť alebo skontrolovať, by dielne mali odskúšať zariadenie, či sa v ňom nenachádzajú alebo nepoužívajú manipulačné zariadenia, a mali by viesť záznamy o takýchto prípadoch vrátane chýbajúcich alebo porušených plomb.
(16)
Prípady prekročenia rýchlosti by mali automaticky zaznamenávať iba digitálne tachografy vo vozidlách, ktoré patria do kategórie M2, M3, N2 alebo N3 podľa prílohy II k smernici Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (4).
(17)
Na základe správy Spoločného výskumného centra (Správa o útokoch na bezpečnosť digitálneho tachografu a o riziku spojenom so zavedením adaptérov, ktorými majú byť vybavené ľahké úžitkové vozidlá) by sa mala výmena elektronických dát medzi zdrojom pohybu vozidla a snímačom pohybu chrániť pred manipuláciou (napr. používanie magnetov) a údaje o pohybe vozidla by sa mali potvrdiť z ďalších, nezávislých vnútorných a externých zdrojov.
(18)
Pre integritu a dôveryhodnosť zabezpečenia systému digitálneho tachografu je podstatné zaistiť, aby tachografové karty vydávané vodičom boli jedinečné. S cieľom zabrániť vodičom používať alebo vlastniť viac ako jednu platnú kartu by mala medzi členskými štátmi prebiehať elektronická výmena údajov.
(19)
Malo by sa zjednodušiť a objasniť rozhranie človek-stroj na manuálne zadávanie činností, keď sa vodiči nachádzajú mimo svojho vozidla a počas tejto doby nie sú schopní nahrať svoje činnosti na svoje karty vodiča.
(20)
Pre vodičov je užitočné mať na displeji digitálneho tachografu zobrazené dodatočné, voliteľné informácie a zvoliť si nezobrazovanie varovaní vtedy, keď sa s vozidlom jazdí mimo pôsobnosť pravidiel.
(21)
Čas potrebný na stiahnutie údajov zo záznamového zariadenia by sa mal znížiť prostredníctvom skvalitnenia technických rozhraní.
(22)
S cieľom zachovať dôveryhodnosť systému v situácii, keď sa v súčasnosti používané bezpečnostné mechanizmy stanú zastarané, sú potrebné núdzové opatrenia na zaistenie pokračovania procesu typového schvaľovania tachografických zariadení.
(23)
Aby sa zabezpečilo, že pri cestných kontrolách je možné určiť spôsob jazdy a „skutočné“ jazdné záznamy, mal by sa zjednodušiť výpočet času jazdy a zaokrúhľovanie doby činnosti na jednu minútu.
(24)
Opatrenia prijaté v tomto nariadení sú v súlade so stanoviskom výboru vytvoreného podľa článku 18 nariadenia (EHS) č. 3821/85.
(25)
Nariadenie (EHS) č. 3821/85 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Príloha IB k nariadeniu (EHS) č. 3821/85 sa mení a dopĺňa tak, ako je stanovené v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. októbra 2011. Body 3.1, 3.8, 3.9, 3.11, 3.20, 8.2, 9.2, 12.3, 12.4 a 13 prílohy sa však uplatňujú od 1. októbra 2012 a body 7.2, 7.3 a 7.5 sa uplatňujú odo dňa nadobudnutia účinnosti.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. decembra 2009